OpenLLM-France/wikimedia huggingface dataset:
# 30 di marzu

U 30 di marzu hè l'89$^u$ ghjornu di l'annu (u 90$^u$ sì hè bisestile) in u calendariu gregurianu. Restanu 276 ghjorni à a fine di l'annu.

## Nascite

* 1892: Stefan Banach, matematicu polaccu

## Morti

* 2007 : Dumenicu Alfonsi, militanti autunumistu Corsu

## Celebrazioni
### Santi

U beatu Amadeu.
Amadeu hè natu u 1u ferraghju 1435 à a Corte di Savoia, in una cità chì si chjama oghje Thonon-les-Bains, dipartimentu di a Haute-Savoie. Subitu natu, l'anu fidanzatu à Iolanda, surella di Luigi XI di Francia. L'hà maritata dicesette anni dopu è anu avutu sette figlioli.
A' l'età di 30 anni, Amadeu diventa duca di Piemonte è Savoia cù u nome d'Amadeu IX. Cum'ellu suffria di malcadutu, a moglia l'hà aiutatu à guvernà. Tramindui favurizavanu i poveri è i disgraziati è mantenianu a pace.
Francescu Sforza, duca di Milanu, disse: "Dapertuttu hè megliu à esse riccu chè poveru, for di in u paese di u mio fratellu Amadeu chì aiuta i poveri è scarta i ricchi".
A' Amadeu, i so sciali eranu di pregà è fà penitenza. Quandu omu li rimpruverava di dighjunà troppu, dicia: "Ugnunu u so regime; à mè u dighjunu mi face prò".
Ciò ch'ellu ùn pudia pate, eranu e bestemmie. Quellu chì ghjurava u nome di Diu o di i Santi, devia pagà un'emmenda.
L'anni passavanu è u male impeghjuria. Amadeu a si pigliava cù pazienza. Hè mortu à 37 anni, dopu à 7 anni di regnu, u 30 marzu 1472, in a cità di Vercelli. E so ultime parulle sò state: "Siete ghjusti, tenite caru i poveri, è u Signore derà a pace à u vostru paese".
Etimolugia: da u bassu latinu "ama" (tene caru) è "deus" (Diu).
Csate: Amadei.
Nomi: Amadeo, Amadeu, Amadeus, Amadis, Amédée.

## Ligami esterni

* Storia di a Corsica Archiviu 2006-07-28 at the Wayback Machine
* Almanaccu Adecec 2007 Archiviu 2007-02-12 at the Wayback Machine
# 30 uttrovi

U 30 uttrovi hè u 303esimu ghjornu (u 304esimu ghjornu s'è l'annata hè bisesta) di u calendariu gregorianu.

## Celebrazione
### Feste
### I Santi

A Beata Dorotea Swartz.
Dorotea era un Prussiana nata versu l'annu 1347. Hà passatu i 30 anni di u so matrimoniu in Dantzig, quandu in Prussia Orientale cumandavanu i Cavalieri Teutonichi, un ordine natu in Ghjerusalemme à l'epica di e Cruciate. U maritu, Adalbertu, era impiegatu da issi Cavalieri per intrattene e curazze è arrutà e spade.
Dorotea hà parturitu nove volte. Sola, una femina hà campatu è si hè fatta sora di San Benedettu. Ghjera sempre in vita in u 1404 quandu a mamma hà avutu l'onori di l'altari.
Aspessu, Adalbertu è Dorotea partianu in pelegrinaggiu. Ellu, avia vinti anni di più chè a moglia, è, in u 1389, ùn hè pussutu andà in Roma cun ella. Quand'ella volta, u maritu era mortu da parechji mesi.
Dorotea avia tandu 42 anni. Da zitella, si era maritata per stà à sente i genitori ma a so vucazione era di campà rinchjusa. E' si face murà in una cellula di dui metri nantu à dui, appughjata à a cattedrale di Marienverder. Ci era un finestrinu per vede u celu, unu per vede l'altare, è unu per riceve u manghjà. Hà campatu cusì quattru anni. Hè morta in u 1394.
Etimolugia: da u gr. "dorôn" (donu, rigalu) è "theos" (Diu).
Nomi: Diorbhàil, Dodie, Doortje, Doralice, Doralicia, Dorchen Döreken, Doretta, Dorinda, Dorke, Dorocha, Dorofei, Dorotea, Doroteo, Doroteu, Dorothea, Dorothée, Dorothy, Dörte, Dorthea, Dorthy, Dot, Duredle, Durl, Thea.
Litteratura: Goethe: "Hermann è Dorotea".
Detti è pruverbii: "esse un Doroteu" (un casca è pianghje).

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 30 di settembre

U 30 di settembre hè u 273esimu ghjornu (u 274esimu ghjornu s'è l'annata hè bisesta) di u calendariu gregorianu.

## Celebrazione
### Feste
### I Santi

Santu Ghjilormu.
A gloria di Ghjilormu vene, anzi tuttu, da a traduzzione latina ch'ellu hà fattu di a Bibbia, a famosa Vulgata.
Natu versu l'annu 345, hà studiatu in Roma è ghjè statu battizatu à l'età di 19 anni.
Da 25 à 29 anni, stà in Aquilea, in una cumunità di cleri è di laichi chì facenu una vita santa. Da 29 à 33 anni, hè rimitu in un desertu di Siria. Da 33 à 37 anni, studia e Sante Scritture in Custantinopuli. E' po, volta in Roma.
U papa Damasiu (366-384) ne face u so secretariu è li dumanda di verificà a traduzione latina di i Vangelli.
Trè anni dopu, parte in Palestina, raghjuntu da Santa Paula è d'altre donne. In Bettelemme, facenu dui munasteri (unu per l'omi, l'altru pè e donne), una scola, un uspiziu è una torra. Ghjilormu guverna issa cumunità durante 35 anni. Avia un caratteracciu è si mette male cù i veschi di Ghjerusalemme. Cullerosu, vendicativu, passava u so tempu à liticassi quant'è à studià, scrive è pregà.
Hè mortu in Bettelemme u 30 sittembre 430.
Etimolugia: da u gr. "hieros" (sacratu) è "onoma" (nome)
Casate: Geronimi, Gilormini, Girolami.
Nomi: Gerome, Geronimo, Gerry, Ghjilorma, Ghjilormu, Gerolama, Girolamo, Girometta, Grommes, Heronima, Hiéronymus, Hyronimus, Ieronim, Jérôme, Jeromia, Jéromin, Jéromine, Jeronim, Jeronima, Jeronimo, Jeronimus, Jerrome, Olmes, Onimus, Ronimus.
Paesi è cità: Roma, Pesaro, Curzola.
Prutezzione: Ghilormu hè u santu patrone di i studianti.
Detti è pruverbii: Un ghjornu chì u papa Sistu Quintu fighjava una pittura duve San Ghjilormu batte a so colpa minendusi in pettu cù una petra, disse: "Tenila forte issa petra; senza ella, mai sereste statu canunizatu".

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 30 di ghjugnu

U 30 di ghjugnu hè u 181esimu ghjornu (u 182esimu ghjornu s'è l'annata hè bisesta) di u calendariu gregorianu.

## Celebrazione
### Feste
### I Santi

Santu Adolfu. Santu Marziale.
Adolfu hè natu versu l'annu 1185. Era un frate, fattu vescu d'Osnabrück, in a Vesfalia, un omu semplice chì aiutava i poveri è curava i leparosi . Hè mortu u 30 ghjugnu 1224.
Etimolugia: da u germanicu "athal" (nobile) è "wolf" (lupu).
Nomi: Adelphe, Adolf, Adolfu, Adolph, Adolphe, Adulf.
Marziale era un Rumanu, mandatu, forse versu a fine di u seculu terzu, per evangelizà a Gallia. Hè statu u primu vescu di una cità chì purtava u nome di l'imperatore Augustu, cità diventata, un seculu dopu, a capitale di a tribù di i Lemovici, è chì ghjè oghje a cità di Limoges, capilocu di u dipartimentu di a Haute-Vienne.
Di San Marziale ùn si sapia altru ma, à u seculu VIII, è po à u seculu XI, ci sò chì anu scrittu per crealli una legenda. Ne anu fattu u cuginu di San Petru. E' anu dettu chì ghjera ellu u zitellucciu chì Ghjesù mustrò à l'Apostuli per falli capì chì devianu fassi zitelli per pudè entre in Paradisu.
Anu contu dinù chì, quandu Marziale partì da Roma pè a Gallia, eranu trè. E', unu di i cumpagni essendusi mortu per istrada, Marziale l'hà risuscitatu tucchendulu cù u bastone di San Petru ch'ellu pussedia.
Etimolugia: da u lat. "martialis" (cunsacratu à u diu Marte).
Nomi: Mars, Marsal, Mart, Martial, Martialis, Martiane, Martien, Marziale.

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 30 di lugliu

U 30 di lugliu (o luddu) hè u 211esimu ghjornu (u 212esimu ghjornu s'è l'annata hè bisesta) di u calendariu gregorianu.

## Nascite

* 1947: Arnold Schwarzenegger, attore austriaccu-americanu
* 1968: Sofie Gråbøl, attrice danese

## Celebrazione
### Feste
### I Santi

Santa Ghjulietta. Santu Petru Crisologu.
Ghjulietta era una veduva assai ricca chì campava in Cesarea di Cappadoce, l'attuale cità di Kaiseri, in Turchia, marturiata versu l'annu 303.
A so morte hè stata conta una sessantina d'anni dopu da u so paisanu, San Basiliu.
Ghjulietta avia un omu d'affari chì avia sciuppatu quasi tuttu u casale è si appruntava à piglialli ciò chì ne restava. Allora u messe in tribunale.
Davanti à u ghjudice, quellu ùn si pudia difende è avia da esse cundannatu quand'ellu si avanzò per dì: "Issa donna ùn hà dirittu di mandami in tribunale, chì ghjè cristiana". E' ghjera vera chì un decretu imperiale mettia i Cristiani for di legge.
U ghjudice averebbi cuntinuvatu u prucessu sì Ghjulietta avia rinnegatu a so fede. Quella ricusò, è fù cundannata à esse brusgiata viva.
Hè partuta alegra, à boccarisa, per cullà nantu à u legnaghju è cunsulendu e so amiche chì a vulianu cunsulà. E fiare l'anu assuffucata senza brusgialla.
E' Basiliu conta chì, duv'ellu era u legnaghju, era nata una surgente chì guaria i malati.
Etimolugia è nomi: cf Ghjuliu (12 aprile).
Petru hè dettu "u crisologu" per via ch'ellu era assai eloquente (a parulla vene da duie parulle greche chì volene dì "oru" è "discorsu"). Quand'ellu hè mortu anu trovu 170 prediche ch'ellu avia scrittu. In u 1729, u papa Benedettu XIII l'hà pruclamatu duttore di a Chjesa.
Petru era natu è mortu in a cità taliana di Imola (v.400-v.450). A' 35 anni, era statu fattu vescu di Ravenna.
Etimolugia, casate è nomi: cf u 29 ghjugnu.
Paesi è cità: Ravenna, Imola.

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 30 di maghju

U 30 di maghju hè u 150esimu ghjornu (u 151esimu ghjornu s'è l'annata hè bisesta) di u calendariu gregorianu.

## Morte

* 1744: u scrivanu Alexander Pope.

## Celebrazione
### I Santi

Santu Ferdinandu (o Ferrandu)
Ferdinandu u Terzu hè u rè di Leone è Castiglia chì hà cacciatu l'Arabi da l'Andalusia. Era natu in u 1199 vicinu à Salamanca.
L'Arabi musulmani anu occupatu a Spagna da l'annu 771 à l'annu 1492. Ci si sò dunque mantenuti quasi ottu seculi.
Quandu Ferdinandu Terzu hè statu fattu rè, avianu digià persu a Castiglia, u Leone, a Navarra è l'Aragone. Ellu fece a guerra à quelli chì restavanu è quand'ellu hè mortu, u 30 maghju 1252, ùn avianu più chè l'emiratu di Granata.
Hè Ferdinandu chì hà fattu chì a parlata castigliese hè diventata a lingua spagnola.
Ferdinandu era u cuginu carnale di San Luigi, rè di Francia. E mamme eranu surelle. Tramindui anu guvernatu cum'è omi ghjusti è devoti.
Etimolugia: da u germanicu "fried" (prutettore) è "nant" (arditu, risulutu).
Casate: Ferdinandi, Ferrandi, Ferrandini, Ferendini.
Nomi: Ferd, Ferdie, Ferdinand, Ferdinanda, Ferdinande, Ferdinando, Ferdinandu, Ferdl, Fernand, Fernanda, Fernande, Fernando, Fernandu, Ferranda, Ferrandu, Ferrante, Fertel, Friedenand, Hernando.

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 30 d'aprile

U 30 d'aprile hè u 120$^u$ ghjornu di l'annu (u 121$^u$ sì hè bisestile) in u calendariu gregurianu. Restanu 245 ghjorni à a fine di l'annu.

## Celebrazioni
### Santi

Santu Rubertu. Santu Piu Quintu.
Rubertu era natu in a Sciampagna versu l'annu 1025. A' 22 anni s'era fattu frate benedittinu. Hà pruvatu à rifurmà i munasteri duv'ellu era priore o abbate, ma ùn hà micca sempre riesciutu chì i frati di l'epica eranu pocu cumbuliscitoghji.
Allora, decise di abbandunà munasteri, cunventi è abbazie è di fà u rimitu. Si ne hè andatu in a furesta di Mulismus, l'attuale Molesmes, dipartimentu di a Côte-d'Or. D'altri rimiti sò venuti à truvallu, anu fattu qualchì baracca è una chjesuccia in legname, è campavanu felici. Ma, rimiti ne ghjunghja di più in più... è po ghjunsenu i soldi. Tandu, fù erettu un bellissimu munasteru... è i frati ùn volsenu più fà nunda.
Disgustatu, Rubertu si ne và. Hè partutu cù una vintina di frati più devoti chè l'altri. Ghjunti in Burgogna, fecenu una abbazia chì ghjè diventata celebre cù u nome di Cîteaux. Custì hè nata una nova cungregazione, sempre cù San Benedettu cum'è Patrone, quella di i Cistercensi.
Rubertu ùn ebbe a cunsulazione di finisce i so ghjorni in issa cumunità chì u papa li dete l'ordine di vultà in Molesmes, duv'ellu hè mortu u 21 marzu di l'annu 1110, à l'età di 85 anni.
Etimolugia: da u germanicu "hrod" (gloria) è "bert" (spampillante).
Casate: Roberti, Ruberti.
Nomi: Bob, Bobbette, Bobbie, Bobby, Prechtel, Rab, Rabbie, Riobart, Rob, Roba, Robb, Robbert, Robbie, Robby, Robel, Röbeli, Robert, Roberta, Roberte, Robertina, Robertine, Roberto, Roberts, Robertson, Röbi, Robin, Robina, Robine, Robinette, Robinia, Robinson, Roby, Roparz, Roperz, Roppel, Roubert, Ruberta, Rubertina, Rubertu, Rupert, Ruperta, Rüpli, Ruprecht.
Piu Quintu, papa da u 1566 à u 1572, era natu in a cità liguria di Bosco è avia fattu u pasturellu avanti di diventà frate di San Dumenicu.
Cum'è papa, hà messu in pratica e decisioni di u cunciliu di Trento, finitu trè anni nanzu. Hà fattu stampà un breviariu è un missale chì anu servutu sinu à u cunciliu secondu di u Vaticanu.
Etimolugia: da u lat. "pius" (piu, divuziunosu).
Nomi: Pia, Piat, Piato, Piatus, Pie, Pio, Piu, Pius,

## Ligami esterni

* Storia di a Corsica Archiviu 2006-07-28 at the Wayback Machine
* Almanaccu Adecec 2007 Archiviu 2007-02-12 at the Wayback Machine
# 30 di dicembre

U 30 di dicembre hè u 364esimu ghjornu (u 365esimu ghjornu s'è l'annata hè bisesta) di u calendariu gregorianu.

## Celebrazione
### Feste
### I Santi

Santu Ruggeru.
Ruggeru serebbi statu un santu vescu di Canosa, in e Puglie taliane, pruvincia di Bari.
Contanu chì, l'annu 1276, l'abitanti di Barletta, spruvisti di reliquie, sò andate à arrubà quelle di a cattedrale di Canosa. Un' si sò micca cuntentati di purtassi u cascione di e reliquie chì ghjera daretu à l'altare maggiore, si anu pigliatu dinù a salma di Ruggeru, mortu da pocu - almenu cusì pensavanu -, una ciccona, u tronu in marmaru di u vescu è unipochi di vasetti sacri.
U papa Nucenziu Quintu l'ublicò à rende tuttu ciò ch'elli avianu pigliatu for di, cù l'accunsentu di u vescu di Canosa, u cadaveru di Ruggeru. Ci hè da crede chì, in Canosa, ùn eranu micca cunvinti di a so santità .
Sia cum'ella sia, oghje Ruggeru hè nantu à u catalogu di i santi chì dice ch'ellu hè mortu versu l'annu 496 è micca à u seculu XIII cum'ella dice a legenda.
In Barletta, u preganu dicendu: "Diu omniputente è eternu, voi chì avite fattu vene u beatu Ruggeru da Canosa à Barletta, accurdateci, per piacè, per mezu di i so meriti è virtù, di esse, pè u sempre, franchi d'ogni male. Amen".
Etimolugia: da u germanicu "hrod" (gloria) è "gari" (lancia).
Casate: Ruggeri, Ruggieri.
Nomi: Dodge, Riehle, Roar, Rodge, Rodger, Rog, Rogelic, Rogelio, Roger, Rogeric, Rogerio, Rogge, Roggie, Rogier, Röle, Rosser, Rotkar, Rüdeger, Rüdiger, Ruggero, Ruggeru, Ruggiero, Ruggieru, Rutger, Rutje, Rüttger.- U nome Ruggeru (Rüdiger) servia assai in i paesi germanichi. Si hè spartu in Italia à l'epica di i principi nurmani : Ruggeru, duca di e Puglie, Ruggeru Primu, conte di Sicilia, Ruggeru Secondu, rè di Sicilia.
Paesi è cità: Barletta.
Litteratura: u nome Ruggeru hè statu pupularizatu da l'Ariosto quand'ellu hà scrittu l'"Orlando furioso" duve u paganu Ruggeru si cunverte à u Cristianisimu è sposa à Bradimante, surella di Rinaldu.

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 30 nuvembri

U 30 nuvembri hè u 334esimu ghjornu (u 335esimu ghjornu s'è l'annata hè bisesta) di u calendariu gregorianu.

## Nascite

* Theodor Mommsen (30 nuvembri 1817–1 nuvembri 1903)
- 1982 - Elisha Cuthbert, attrice canadiana.

## Celebrazione
### Feste
### I Santi

Santu Andria l'Apostulu.
Andria è Petru, u fratellu, eranu dui Palestinesi nati in Betzaide, piscadori cum'è u babbu. Eranu discepuli di San Ghjuvan Battista, quand'ellu passò Ghjesù. E' Ghjesù disse: "Venite cù mè, oramai pescherete l'omi". Cusì conta u Vangellu secondu San Ghjuvanni.
Andria hè citatu trè volte in i Vangelli:
. quand'ellu dete cinque pani è dui pesci à Ghjesù chì nutrì 5000 persone; . quand'ellu prisentò i pelegrini grechi à Ghjesù; . è quand'ellu vulia sapè da Ghjesù a data di a destruzzione di u Tempiu di Ghjerusalemme.
Un' si sà duv'ellu hè andatu dopu à e Penticosti. Certi pensanu ch'ellu hè mortu in Grecia, liatu nantu à una croce in forma di icchisi: a croce di Santu Andria.
Etimolugia: da u gr. "andros" (omu virile, curaggiosu).
Casate: Andrei, Andreoli, Andreotti, Andreini, Andreani, Andreucci.
Nomi: Anders, Andor, André, Andrea, Andreani, Andreanu, Andreas, Andrée, Andreu, Andrew, Andria, Andrieu, Drew, Dries.- In Corsica, in u 1981, Andria venia à u tredecesimu rangu di i nomi maschili. Era quellu di 15 omi nantu à 1000.
Paesi è cità: Amalfi, Pienza, Sarzana, Russia, Scozia. In Corsica: Biguglia, a Campana, a Crucichja, Lecci, Loretu di Casinca, Olcani, Oletta, Omessa, u Poghju di Nazza, Sant'Andria di Boziu, Sant'Andria di u Cotone, Sant'Andria d'Urcinu, Sant'Andria di Tallà, Surbuddà, Ersa.
Prutezzione: Andria hè u santu patrone di i piscadori è di i marcanti di pesci. U preganu e donne in brama di figlioli..
Detti è pruverbii: Fin'à Sant'Andria, sumena in boscu è in via; da Sant'Andria in dà, guarda induve lampà.

## Ligami

* L'almanaccu 2006 di l'Adecec Archiviu 2006-04-22 at the Wayback Machine
# 8 di ghjugnu

L' 8 di ghjugnu hè u 159esimu ghjornu (u 160esimu ghjornu s'è l'annata hè bisesta) di u calendariu gregorianu.

## Celebrazione
### Feste
### I Santi

Santu Medardu.
Medardu, vescu di Noviomagu, l'attuale Noyon, in u dipartimentu di l'Oise, hè mortu versu l'annu 560. E so reliquie sò in Soissons (dipartimentu di l'Aisne).
Era di famiglia ricca è, da chjucu, stava in un castellu. Facia a carità à i poveri, ch'elli fussinu travagliadori o infingardi. Venianu à arruballi u mele di e so bugne, l'ove di u so pullinaghju, i frutti di i so alburi, è ellu lasciava fà.
Contanu chì, à l'età di 10 anni, scuntrò un poveru omu chì avia persu u so cavallu. Corse à a stalla di u castellu è li ne dete unu. Quandu u babbu si hè avvistu ch'ellu li mancava u cavallu partì à circallu ma, si messe à piove... chì ne falava à sechje... è si ne vultò.
Medardu, ellu, quand'ellu piuvia, pudia stà fora, chì ùn si incrusciava. Per via di issu miraculu dicenu chì, quand'ellu ghjunse in Paradisu, u Signore l'incaricò di regulà a pioggia.
A legenda conta chì San Medardu hà istituitu a festa di a Virginella (in francese: la fête de la Rosière). Tutti l'anni, davanu una curone di rose è un premiu in soldi à a zitella a più bella è a più virtuosa. A prima à esse stata premiata, serebbi stata a surella, in l'annu 525.
Etimolugia: da u germanicu "maht" (putenza) è "hard" (forte).
Nomi: Mäder, Mäderli, Médard, Medardo, Medardu, Medardus.

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 8 uttrovi

L' 8 uttrovi hè u 281esimu ghjornu (u 282esimu ghjornu s'è l'annata hè bisesta) di u calendariu gregorianu.

## Nascite

* 1985 - Bruno Mars (Peter Gene Hernandez), cantadore, ballerine è pruduttore discugraficu statunitense (* Honolulu, Hawaii)

## Celebrazione
### Feste
### I Santi

Santa Riparata.
Riparata serebbi una vergine marturiata in Palestina à l'epica di l'imperatore Deziu, dunque versu l'annu 250.
I crunisti pisani contanu chì, in l'annu 1052, a cità avia armatu una flotta. Puntata da i venti, issa flotta ghjunse in Corsica. E truppe sbarconu è funu ben accolte da e pupulazioni. Imbarchendu si purtonu a salma di Santa Riparata cunservata da tandu in a cattedrale di Pisa. Perchè a salma di Santa Riparata serebbi stata in Corsica, ùn si sà.
Etimolugia: Da "riparà" (rimedià). U nome vene da ciò chì e virtù di a santa ùn sò state ricunnusciute chè dopu à a so morte, è ancu assai tardi, postu chì u cultu ùn si hè spartu chè à u seculu IX, è senza alluntanassi da u Mediterraniu. Santa Riparata hè detta, à le volte, Santa Liberata.
Paesi è cità: Riparata hè a santa patrona di a cattedrale di Correggio. Hè stata quella di a cattedrale di Firenze, diventata Santa Maria del Fiore. In Francia hè a santa patrona di a cattedrale di Nizza è, accantu à Ecchisi, ci hè un paese chì si chjama Le-Puy-Sainte-Réparade.
In Corsica, hè festa patrunale o cumunale in Santa Riparata di Balagna, Santa Riparata di Moriani, Merusaglia è Santa Maria Sichè.
In u 1646, a parochja di Santa Riparata di Moriani dipendia da u curatu di u Poghju di Moriani. Cuntava 78 famiglie è 250 abitanti. Un seculu dopu, in u 1740, a parochja era di 90 famiglie è 600 abitanti.
A chjesa di Santa Riparata di Merusaglia hè stata chjesa paruchjale sinu à u XIXèsimu seculu. In u 1725, ci anu battizatu à Pasquale Paoli. In u 1740, a parochja era di 125 famiglie è 600 abitanti.
In u 1589, a parochja di Santa Riparata di Balagna cuntava 900 abitanti.
In più di issi paesi u cultu pò avè esistitu in Bunifaziu, Cuttoli, Letia, Sari d'Urcinu è u Poghju di Nazza.
Detti è pruverbii: Per santa Riparata, ogni uliva hè uliata.

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 8 di ghjennaghju

L'8 di ghjennaghju hè l'8$^u$ ghjornu di l'annu in u calendariu gregurianu. Restanu 357 ghjorni à a fine di l'annu (358 sì hè bisestile).

## Celebrazioni
### Santi

Santu Lucianu. Santu Severinu.
Lucianu serebbi statu un prete rumanu mandatu per evangelizà a Gallia. Hè statu marturiatu, versu l'annu 300, accantu à Bellovacum, l'attuale cità di Beauvais, dipartimentu di l'Oise.
Etimolugia: da u lat. "lux" (luce).
Casate: Luciani, Lucciani. In u 1981, in Corsica, a casata Luciani venia à u terzu rangu, dopu à Casanova è Albertini. 17% di i Luciani eranu in Niolu-Omessa, 9% in Aiacciu, 8% in Bastia è 7% in Corti.
Paesi è cità: Beauvais (tras. 1u maghju)
Nomi: V. Lucca (18 uttobre).
Severinu di i Norici hè mortu in l'annu 482.
Issu famosu apostulu austriaccu, ùn si sà da duv'ellu surtia. Affaccò un ghjornu in a cità d'Astura annunziendu chì i Barbari ghjunghjianu. U si ghjuconu à a risa. Qualchì settimana dopu, a cità era distrutta.
Certi storichi pretendenu chì Severinu era l'amicu secretu d'Odoacru, u rè d'Italia chì, in l'annu 476, scacciò l'ultimu imperatore rumanu d'occidente.
Durante trenta anni, Severinu predicò u Vangellu longu à l'Altu Danubiu, da Vienna à Passau. Cunvertia i paisani, ma dinù i barbari ghjunghjiticci. Facia chjese è munasteri. U volsenu fà vescu, ma ricusò dicendu ch'elli si cuntentinu ch'ellu abbii abandunatu a so vita di rimitu per dalli succorsu... Forse dinù chì ùn era mai statu prete.
Etimolugia: da u lat. "severus" (severu, fermu).
Casate: Severi, Severoni, Sevieri.
Nomi: Frein, Freng, Frin, Frin, Frings, Saverina,Saverinu, Seva, Sevariane, Seve, Sévéra, Sévère, Severianka, Severiano, Sévérien, Sévérienne, Severijn, Séverin, Severina, Séverine, Severinu, Severinus, Sevir, Sören, Sövrin, Vira.
Paesi è cità: Austria, Baviera, Vienna, San Severino.

## Ligami esterni

* Storia di a Corsica Archiviu 2006-07-28 at the Wayback Machine
* Almanaccu Adecec 2007 Archiviu 2007-02-12 at the Wayback Machine